**Koronan vaikutukset taloyhtiöissä**

Suomen hallituksen linjaukset koronavirustilanteen hoitamiseksi ovat voimassa tämän päivän tiedon mukaan 13. toukokuuta 2020 asti. Elämme siis poikkeustilanteessa, jossa koronavirus vaikuttaa vääjäämättä myös taloyhtiömme asukkaiden arkeen sekä yhtiön toimintaan.

Alla Kiinteistöliitto Uusimaan kokoamia ohjeita asukkaille ja osakkaille, sekä talossa kävijöille.

1. **VASTUU ON MEILLÄ KAIKILLA**

Ensisijaisesti on muistettava vastuullinen toiminta, vältettävä kaikkea tarpeetonta kanssakäymistä, huolehdittava riskiryhmien terveydestä sekä seurattava tiedotusvälineitä.

Asukkaalla ei ole velvollisuutta ilmoittaa asunnossa olevasta karanteenista tai eristyksestä. Isännöitsijälle olisi kuitenkin hyvä ilmoittaa, jos asunto on poikkeuksellisessa tilassa.

1. **KÄYNNIT ASUNNOISSA**

Huoltomiesten ja muiden yhtiön edustajien tarpeetonta käyntiä asunnoissa on vältettävä. Jos asunnossa on karanteenissa olevia, ei käyntejä tule tehdä kuin kiireellisissä tilanteissa, kuten vesivahinkotilanteissa.

1. **YHTIÖN YHTEISET TILAT**

Yhteisten tilojen (pesutuvat, saunat, hissit, säilytystilat ym.) käyttöä tulee välttää, jos kuuluu riskiryhmään, on sairas, altistunut tai karanteenissa. Toistaiseksi ei ole yleistä kieltoa näiden tilojen käytöstä. Hallitus voi tarvittaessa kieltää kaikilta yhteistilojen käytön rajatuksi ajaksi tarpeellisilta osin.

1. **ISÄNNÖINTI JA TALON JUOKSEVA TOIMINTA**

Taloyhtiössä kaikki toimii niin normaalisti kuin mahdollista. Käyntejä isännöitsijätoimistossa tai huoltoyhtiössä tulisi kuitenkin välttää. Mikäli arjen toimintaan tulee muutoksia esim. jätehuollon tai muun osalta, ilmoitetaan niistä välittömästi suoraan asuntoihin ja viipymättä muualla asuville osakkeenomistajille.

1. **YHTIÖKOKOUS JA MUUT KOKOONTUMISET**

Rajoitamme kaiken toiminnan vain välttämättömiin asioihin ja siirrämme kaikki ei-kiireelliset asiat tulevaisuuteen. Järjestämme yhtiökokouksen vain, jos etäkokousmahdollisuus on osakkailla olemassa ja yhtiön tilanne ehdottomasti vaatii kokouksen järjestämistä. Normaalissa yhtiökokoustilanteessa siirrämme kokouksen myöhempään ajankohtaan.

1. **HYGIENIASTA**

Yhtiössä tulee noudattaa siivouksessa erityistä tarkkuutta mm. käsijohteiden (kaiteiden) puhtaanapidossa. Jokaisen on myös omalta osalta noudatettava tarkempaa hygieniaa sekä pidettävä turvaväli muihin asukkaisiin taloyhtiön alueella.

Kiinteistöliitto Uusimaa on koonnut taloyhtiöille tietoa koronan vaikutuksista ja yhtiön toimintamahdollisuuksista osoitteeseen [**www.ukl.fi**](http://www.ukl.fi).

Koronaviruksen valtakunnallinen neuvontanumero on **0295 535 535**.